กทม. ส่งมอบกระสอบทราย สร้างแนวป้องกันน้ำท่วมและจุดเสี่ยง สนับสนุนประชาชนมีส่วนร่วมในการแก้ไขปัญหา
นายเอกวรัญญู อัมระปาล โฆษกของกรุงเทพมหานคร แจ้งว่า ขณะนี้ กรุงเทพมหานคร โดยสำนักการระบายน้ำ ทยอยส่งมอบกระสอบทรายให้สำนักงานเขตเพื่อนำไปบรรจุทรายสร้างแนวป้องกันน้ำท่วมเพิ่มเติม ซึ่งในสัปดาห์นี้จะส่งมอบ 200,000 ใบ ให้กับเขตที่มีพื้นที่เสี่ยงสูงก่อน โดยเฉพาะเขตฝั่งกรุงเทพตะวันออก เช่น เขตลาดกระบัง เขตหนองจอก และเขตประเวศ มารับไปแล้วในวันนี้(28 ก.ย.65) จากนั้นจะเร่งส่งมอบให้ครบทุกเขตที่แสดงความต้องการอย่างไรก็ตาม ทางสำนักการระบาย ได้เตรียมสำรองกระสอบทรายไว้ทั้งหมด 2.5 ล้านใบ เพื่อพร้อมสนับสนุนให้กับเขตพื้นที่ที่ต้องการตามนโยบายผู้ว่าราชการกรุงเทพมหานคร ให้ประชาชนและชุมชนต่างๆ มีส่วนร่วมในการป้องกันและแก้ไขน้ำท่วม ร่วมกับสำนักงานเขตพื้นที่ โดยให้เขตสนับสนุนเครื่องมืออุปกรณ์ เช่น กระสอบทรายเพื่อสร้างแนวป้องกันตนเองในชุมชนที่เป็นจุดอ่อน หรือจุดเสี่ยงน้ำท่วม เช่น พื้นที่ระดับต่ำ อยู่ติดริมคลอง หรือร่วมทำพื้นที่ปิดล้อมเพื่อเร่งสูบน้ำออกจากพื้นที่เมื่อเกิดน้ำท่วมขัง ทำแนวทางเดิน เป็นต้น  โดยกระสอบทรายทั้ง 2.5 ล้านใบ จะเตรียมพร้อมสนับสนุนในพื้นที่ รวมทั้งเสริมแนวคันกั้นน้ำริมแม่น้ำเจ้าพระยาและจุดเสี่ยงต่างๆ เพื่อการเตรียมพร้อมรับสถานการณ์น้ำในพื้นที่